《寄旧令朱汉臣》
清代·刘友光

莲勺秦时月，水色碧于玉。中有焚鱼人，临轩濯双足。

兰芽宛中央，妙技能刻鹄。溯洄望蒹葭，凄怆乱心曲。

我有一亩宫，三径殊局促。君昔抱琴来，亲见山水渌。

桑麻蔼轮蹄，箫管转华烛。桑扈托晨风，翱翔啄我粟。

墉壑何萧条，蚕盆亦不浴。丁男鬻已尽，寡妻犹岸狱。

安得旧雨来，击鼓洗桎梏。

作者简介：刘友光，字桂三，攸县人。明崇祯丙子举人。入国朝，官沙河知县，迁行人。有《憩岳堂诗略》、《香山草堂》正、续诸集。